ร้านส้มตำแซ่บๆ ในย่านธุรกิจ คนทำงานระดับแนวหน้าของกรุงเทพฯ อีกแห่งหนึ่ง ที่มีเมนูแปลกๆ ใหม่ๆ น่าลิ้มลอง ชนิดที่ได้ยินแค่ชื่อ ก็อยากกินซะแล้ว แถมราคายังไม่แพงอีกต่างหาก…ต้องลอง“ตำหน่อไม้ปูดอง” แค่จานละ 40 บาทเท่านั้น เขาเอาหน่อไม้ดองที่ใช้ทำซุปหน่อไม้มาตำเข้าคู่กับปูนาดอง แซ่บซี้ดถึงใจจริงๆ หรือถ้าอยากกินของแพงหน่อย ก็แนะจำให้จัดหนักด้วย “ตำปลากะพง” 230 บาท ที่ใช้ปลากะพงทั้งตัวมาทอดจนเหลืองกรอบ แล้วราดด้วยส้มตำไทยที่ใส่ทั้งมะละกอและแครอต น้ำส้มตำไทยหวานๆ เปรี้ยวๆ เข้ากันได้ดีเป็นอย่างยิ่งกับปลากะพงทอดกรอบ หรือเมนูยอดฮิตอย่างส้มตำทอด ก็ทอดมะละกอมาได้สวยงามน่ากินกว่าร้านอื่นๆ ที่เคยกินมา แถมยังมีกิมมิคน่ารักตรงข้าวเหนียวในกล่องไม้ ที่บอกให้รู้ว่าเจ้าของร้านนี้ใส่ใจในรายละเอียดจริงๆ